A BIZOTTSÁG HATÁROZATA
(2005. június 3.)
a tagállamok halászati ágazatának 2005-ös ellenőrzési, felügyeleti és megfigyelési programjaihoz való közösségi pénzügyi hozzájárulásról
(az értesítés a C(2005) 1630. számú dokumentummal történt)
(2005/424/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tagállamok halászati ellenőrzési programjaihoz nyújtott közösségi pénzügyi hozzájárulásról szóló, 2004. április 29-i 2004/465/EK tanácsi határozatra (1) és különösen annak 6. cikke (1) bekezdésére,
mivel:
(1)
A tagállamok továbbították a Bizottságnak a 2005-re szóló halászati ellenőrzési programjukat, valamint a programban lévő projektek megvalósításakor felmerülő költségek fedezésére szolgáló közösségi pénzügyi hozzájárulás iránti kérelmüket.
(2)
A 2004/465/EK határozat 4. cikkében felsorolt tevékenységekre vonatkozó kérelmek közösségi finanszírozásban részesülhetnek.
(3)
Meg kell állapítani a maximális összegeket és a közösségi pénzügyi hozzájárulás mértékét, és meg kell határozni az odaítélés feltételeit.
(4)
A hozzájárulásra való jogosultság érdekében az elektronikus helymeghatározási eszközöknek meg kell felelniük a műholdas hajómegfigyelési rendszerekre vonatkozó részletes rendelkezések megállapításáról szóló, 2003. december 18-i 2244/2003/EK bizottsági rendeletben (2) megállapított követelményeknek.
(5)
A hozzájárulásra való jogosultság érdekében a kísérleti projekteknek meg kell felelniük a halászati tevékenységekre vonatkozó információk elektronikus átvitelére és a távérzékelésre vonatkozó kísérleti projektek feltételeinek megállapításáról szóló, 2003. augusztus 18-i 1461/2003/EK bizottsági rendeletben (3) megállapított feltételeknek.
(6)
A tagállamoknak a 2004/465/EK tanácsi határozat 8. cikkének megfelelően kötelezettséget kell vállalniuk kiadásaikra annak az évnek a végétől számított 12 hónapon belül, amikor az erről a határozatról szóló értesítést kézhez kapták. Eleget kell tenniük a 2004/465/EK határozat azon rendelkezéseinek is, amelyek a projektek megkezdésére és a visszatérítés iránti kérelmek benyújtására vonatkoznak.
(7)
Az e határozatban előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A HATÁROZATOT:
1. cikk
Tárgy
Ez a határozat rendelkezik a 2004/465/EK tanácsi határozat 4. cikkében említett tevékenységekre irányuló közösségi pénzügyi hozzájárulásról. Megállapítja a közösségi pénzügyi hozzájárulás tagállamonkénti összegét, a közösségi pénzügyi hozzájárulás mértékét és az odaítélés feltételeit.
2. cikk
Új technológiák és informatikai hálózatok
A halászati tevékenységek nyomon követésével, ellenőrzésével és megfigyelésével kapcsolatos adatcsere hatékonyságát és biztonságosságát elősegítő számítógépes technológia megvásárlásával, telepítésével és technikai támogatásával, illetve az informatikai hálózatok létrehozásával összefüggő költségek a támogatható költségek 50 %-át jelentő pénzügyi hozzájárulásra jogosultak az I. mellékletben megállapított határokon belül.
3. cikk
Elektronikus helymeghatározási eszközök
(1) A hajók távolról, halászati megfigyelési központból, hajómegfigyelési rendszeren (VMS) keresztül történő megfigyelését lehetővé tévő elektronikus helymeghatározási eszközök megvásárlásával és fedélzetre szerelésével összefüggő költségek hajónként legfeljebb 4 500 eurós pénzügyi hozzájárulásra jogosultak a II. mellékletben megállapított határokon belül.
(2) Az (1) bekezdésben előírt 4 500 eurós felső határon belül a közösségi pénzügyi hozzájárulás az első 1 500 eurós támogatható kiadás esetében 100 %-os.
(3) A hajónkénti 1 500 és 4 500 euro közötti támogatható kiadás esetében a pénzügyi hozzájárulás nem haladhatja meg a kiadás 50 %-át.
(4) A jogosultság érdekében az elektronikus helymeghatározási rendszereknek meg kell felelniük a 2244/2003/EK rendeletben megállapított követelményeknek.
4. cikk
Új technológiákkal kapcsolatos kísérleti projektek
(1) A halászati tevékenységek megfigyelésének fejlesztését célzó új technológiák megvalósításával összefüggő kiadások a támogatható kiadások 50 %-át jelentő pénzügyi hozzájárulásra jogosultak a III. mellékletben megállapított határokon belül.
(2) A jogosultság érdekében a kísérleti projekteknek meg kell felelniük az 1461/2003/EK rendeletben megállapított feltételeknek.
5. cikk
Képzés
A halászati térségben az ellenőrző és felügyeleti feladatokat ellátó köztisztviselők képzési és csereprogramjával összefüggő kiadások a támogatható kiadások 50 %-át jelentő pénzügyi hozzájárulásra jogosultak a IV. mellékletben megállapított határokon belül.
6. cikk
Szemináriumok és médiaeszközök
A felelőtlen és törvénytelen halászat elleni küzdelem szükségességének és a közös halászati politika szabályai végrehajtásának a halászokkal és más szereplőkkel - felügyelők, államügyészek, bírák -, valamint a közvéleménnyel való fokozott megismertetését célzó kezdeményezésekkel, többek között szemináriumok és médiaeszközök alkalmazásával összefüggő kiadások a támogatható kiadások 75 %-át jelentő pénzügyi hozzájárulásra jogosultak az V. mellékletben megállapított határokon belül.
7. cikk
Halászati őrjáratot végző hajók és légijárművek
A tagállamok illetékes hatóságai által a halászati tevékenységek felügyeletéhez és megfigyeléséhez használt hajók és légijárművek megvásárlásával és modernizációjával összefüggő kiadások a VI. mellékletben megállapított határokon belül a következőket nem meghaladó pénzügyi hozzájárulásra jogosultak:
-
Az Európai Unióhoz 2004. május 1-jén csatlakozott tagállamok esetében a támogatható kiadások 50 %-a,
-
más tagállamok esetében a támogatható kiadások 25 %-a.
8. cikk
E határozatnak a tagállamok a címzettjei.
Kelt Brüsszelben, 2005. június 3-án.